**Geometrie divină**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când ai văzut geometria mea,

Un amalgam de unghiuri ascuţite

Şi de secante dureros ţintite

Pe planşa vieţii ca o canava,

Ai folosit, Părinte, un compas,

Şi, pe planşeta planurilor Tale,

Din curbe ample cu suiri domoale

Mi-ai refăcut desenul, pas cu pas.

Şi dispărând ungher după ungher

S-a dus şi bezna ce zăcea în ele,

În sfera vie-a devenirii mele

Intrând lumina dragostei de cer.

Iar spaţiul devenit mai generos

Din sufletul avid după lumină

A devenit o lume nouă, plină

De pace, de iubire, de...Cristos!

Privesc acum din noul adăpost

Spre lumea colcăirilor bolnave,

În bezna din ungherele jilave,

Şi ştiu că e...desenul care-am fost.

De-aceea astăzi vin să-Ţi mulţumesc

Că prin proiectul Tău, divin Părinte,

Eu aparţin geometriei sfinte:

Mai şlefuit, mai larg, mai luminos.

Simion Felix Marțian